Hamstrer plastposer for å slippe avgift
På årets statsbudsjett er den nye plastposeavgiften på 1 krone og 50 øre per pose beregnet å gi en milliard kroner i inntekter. Men staten får neppe inn mange avgiftskroner fra plastposer i 2015, skriver Sunnmørsposten. Dagligvarebransjen fyller nemlig sine lagre med avgiftsfrie poser. Det dreier seg om mange titalls millioner poser. Norges største produsent av bæreposer i plast, Bacaplast på Fana utenfor Bergen, bekrefter hamstringen. – Det er ikke tvil om at bransjen nå hamstrer før plastposeavgiften blir innført. Sparkjøp her i Bergens-området har alene kjøpt en million plastbæreposer hos oss den siste tiden, sier daglig leder Atle Flesland til Sunnmørsposten. Kilder opplyser til avisen at REMA 1000 har flere konteinere med mange millioner bæreposer underveis fra Kina. Hvordan innkreving av avgiften skal skje, er ikke avgjort, men Toll- og avgiftsdirektoratet er helt tydelig i sin anbefaling til departementet om at avgiften behandles som alle andre avgifter. Det betyr at avgiften ilegges i det øyeblikket varen føres inn i landet eller når den kjøpes fra en produsent. Siv Jensen: Vil ikke bli kalt «Tante Pose»
Handelsnæringen her i landet hamstrer bæreposer før plastposeavgiften innføres 15. mars.